


การประชุมคณะกรรมการส่งเสริมการจัดสวัสดิการสังคมแห่งชาติ (ก.ส.ค.) ครั้งที่ ๒/๒๕๕๑  เมื่อวันที่  ๕  กันยายน  ๒๕๕๑  ระหว่างเวลา ๑๐.๓๐ – ๑๒.๐๐ น. ณ ห้องประชุมปกรณ์        อังศุสิงห์  กรมพัฒนาสังคมและสวัสดิการ  กระทรวงการพัฒนาสังคมและความมั่นคงของมนุษย์ มี      นายสมชาย  วงศ์สวัสดิ์  รองนายกรัฐมนตรี ในฐานะประธานกรรมการส่งเสริมการจัดสวัสดิการสังคมแห่งชาติ เป็นประธานการประชุม และมีรัฐมนตรีว่าการกระทรวงการพัฒนาสังคมและความมั่นคงของมนุษย์ (นายอนุสรณ์   วงศ์วรรณ) เป็นรองประธาน ก.ส.ค. คนที่หนึ่ง 


สรุปผลการประชุมดังกล่าว ดังนี้

๑.
ความคืบหน้าในการดำเนินงานตามพระราชบัญญัติส่งเสริมการจัดสวัสดิการสังคม (ฉบับที่ ๒) พ.ศ. ๒๕๕๐
                    
ที่ประชุมรับทราบความคืบหน้าในการดำเนินงานตามพระราชบัญญัติส่งเสริมการจัดสวัสดิการสังคม (ฉบับที่ ๒) พ.ศ. ๒๕๕๐ ดังนี้

๑.๑ การออกข้อกำหนดคณะกรรมการส่งเสริมการจัดสวัสดิการสังคมแห่งชาติ ว่าด้วยหลักเกณฑ์  วิธีการ และเงื่อนไขในการยื่นคำขอและการรับรองเป็นองค์กรสวัสดิการชุมชน พ.ศ. ๒๕๕๑ และหนังสือคู่มือการรับรองเป็นองค์กรสวัสดิการชุมชน โดยได้ประกาศในราชกิจจานุเบกษาเมื่อวันที่ ๒๓ พฤษภาคม ๒๕๕๑ และมีผลบังคับใช้แล้ว 


๑.๒ การออกระเบียบคณะกรรมการส่งเสริมการจัดสวัสดิการสังคมแห่งชาติว่าด้วยการพิจารณาอนุมัติการจ่ายเงิน การรายงานสถานะการเงิน และการบริหารกองทุน และการควบคุมการใช้จ่ายเงินของกองทุนส่งเสริมการจัดสวัสดิการสังคม (ฉบับที่ ๒) พ.ศ. ๒๕๕๑ โดยได้ประกาศในราชกิจจานุเบกษาเมื่อวันที่ ๒๓ พฤษภาคม ๒๕๕๑ และมีผลบังคับใช้แล้ว


๑.๓ การแต่งตั้งคณะอนุกรรมการรับรองมูลนิธิ สมาคม หรือองค์กรภาคเอกชนเป็นองค์กรสาธารณประโยชน์ และรับรององค์กรภาคประชาชนเป็นองค์กรสวัสดิการชุมชนในเขตกรุงเทพมหานครและจังหวัดทุกจังหวัด จำนวน ๗๖ คณะ

๑.๔ การแต่งตั้งคณะอนุกรรมการเตรียมความพร้อมในการปฏิบัติตามพระราชบัญญัติส่งเสริมการจัดสวัสดิการสังคม (ฉบับที่ ๒) พ.ศ. ๒๕๕๐


๑.๕ การออกระเบียบกระทรวงการพัฒนาสังคมและความมั่นคงของมนุษย์ว่าด้วยหลักเกณฑ์ วิธีการ และเงื่อนไขในการเลือกและการพ้นจากตำแหน่งของผู้แทนองค์กรสาธารณประโยชน์ผู้แทนองค์กรสวัสดิการชุมชนและผู้แทนองค์กรปกครองส่วนท้องถิ่น ซึ่งขณะนี้ระเบียบทั้ง ๗ ฉบับ อยู่ระหว่างรอประกาศในราชกิจจานุเบกษา และจะให้มีการเลือกกันเองของผู้แทนองค์กรสาธารณประโยชน์และผู้แทนองค์กรสวัสดิการชุมชนเพื่อเป็นกรรมการในคณะกรรมการส่งเสริมการจัดสวัสดิการสังคมแห่งชาติ คณะกรรมการส่งเสริมการจัดสวัสดิการสังคมจังหวัด และคณะกรรมการส่งเสริมการจัดสวัสดิการสังคมกรุงเทพมหานคร หลังจากที่ระเบียบทั้ง ๗ ฉบับได้ประกาศในราชกิจจานุเบกษามีผลบังคับใช้ต่อไป
- ๒ -
 
     ๒.
รายงานการรับรองมูลนิธิ สมาคมหรือองค์กรภาคเอกชนเป็นองค์กรสาธารณประโยชน์และรับรององค์กรภาคประชาชนเป็นองค์กรสวัสดิการชุมชน
                    
ที่ประชุมรับทราบข้อมูลของสำนักงานคณะกรรมการส่งเสริมการจัดสวัสดิการสังคมแห่งชาติ สำนักงานปลัดกระทรวงการพัฒนาสังคมและความมั่นคงของมนุษย์ ณ วันที่ ๒๓ สิงหาคม ๒๕๕๑มีการรับรองมูลนิธิ สมาคมหรือองค์กรภาคเอกชนเป็นองค์กรสาธารณประโยชน์ จำนวน ๑,๖๖๑ องค์กร และเริ่มมีการรับรององค์กรภาคประชาชนเป็นองค์กรสวัสดิการชุมชนแล้ว จำนวน ๑๔๒ องค์กร

๓.
รายงานการดำเนินงานกองทุนส่งเสริมการจัดสวัสดิการสังคม
  

ที่ประชุมรับทราบรายงานการดำเนินงานกองทุนส่งเสริมการจัดสวัสดิการสังคม ณ วันที่ ๒๓ สิงหาคม ๒๕๕๑  สรุปได้ดังนี้


ในปีงบประมาณ ๒๕๕๑ กองทุนได้รับการจัดสรรงบประมาณ ๔๕๐ ล้านบาท รวมเงินกองทุนฯ สะสมที่ผ่านมา ๕๕.๙ ล้านบาท  เป็นเงินกองทุนทั้งสิ้น ๕๐๖ ล้านบาท


สนับสนุนโครงการปกติ (เสนอขอมาที่ส่วนกลาง) จำนวน  ๑๐๒  องค์กร  ๑๑๘ โครงการ เป็นจำนวนเงิน ๓๐.๑  ล้านบาท  
    
สนับสนุนโครงการการกระจายเงินกองทุนส่งเสริมการจัดสวัสดิการสังคมสู่ภูมิภาคและท้องถิ่น แบ่งออกเป็น


- โครงการภาพรวมของประเทศ  จำนวน ๕ องค์กร  ๕  โครงการ เป็นจำนวนเงิน ๑๕,๔๐๘,๘๔๘ บาท


- โครงการเชิงประเด็น / พื้นที่จังหวัด  จำนวน ๕๘๖ โครงการ เป็นจำนวนเงิน ๗๔,๗๓๔,๑๐๒ บาท


ค่าบริหารจัดการส่วนกลางในการดำเนินงานกองทุนฯ เป็นจำนวนเงิน  ๑.๕  ล้านบาท


รวมเบิกจ่ายเงินกองทุนฯ ในปีงบประมาณ ๒๕๕๑ เป็นจำนวนเงิน  ๑๒๑.๗  ล้านบาท 

๔.
ร่างตัวชี้วัดและเกณฑ์การประเมินมาตรฐานการปฏิบัติงานด้านการจัดสวัสดิการสังคมขององค์การสวัสดิการสังคม นักสังคมสงเคราะห์และอาสาสมัคร


ที่ประชุมมีมติเห็นชอบร่างตัวชี้วัดและเกณฑ์การประเมินมาตรฐานการปฏิบัติงานด้านการจัดสวัสดิการสังคมขององค์การสวัสดิการสังคม นักสังคมสงเคราะห์และอาสาสมัคร ตามที่คณะอนุกรรมการพัฒนาบุคลากรและมาตรฐานเสนอ และรับทราบเครื่องหมายรับรองมาตรฐานการปฏิบัติงานด้านการจัดสวัสดิการสังคมขององค์การสวัสดิการสังคม นักสังคมสงเคราะห์และอาสาสมัคร

๕.
การจัดงานวันสังคมสงเคราะห์แห่งชาติและวันอาสาสมัครไทย ประจำปี ๒๕๕๑ และการประชุมสมัชชาสวัสดิการสังคมแห่งชาติ ครั้งที่ ๑๗


ที่ประชุมรับหลักการให้มีการจัดงานวันสังคมสงเคราะห์แห่งชาติ วันอาสาสมัครไทย ประจำปี ๒๕๕๑ และการประชุมสมัชชาสวัสดิการสังคมแห่งชาติ ครั้งที่ ๑๗ เรื่อง “สังคมไทยกับการเข้าถึงบริการสวัสดิการสังคมของประชาชน” ในวันอังคารที่ ๒๑ ตุลาคม ๒๕๕๑  ณ  ห้องบางกอกคอนเวนชั่นเซ็นเตอร์ เซ็นทรัลพลาซ่า  ลาดพร้าว  กรุงเทพมหานคร  โดยให้ปลัดกระทรวงการพัฒนาสังคมและความมั่นคงของมนุษย์รับผิดชอบในการดำเนินงาน และรับทราบข้อเสนอแนะของกรรมการซึ่งให้ความสำคัญกับเรื่องของสังคมสวัสดิการ
- ๓ -

๖.
การแต่งตั้งคณะอนุกรรมการส่งเสริมการจัดสวัสดิการสังคมด้านผู้สูงอายุในคณะกรรมการส่งเสริมการจัดสวัสดิการสังคมจังหวัด

ที่ประชุมเห็นชอบให้มีการแต่งตั้งคณะอนุกรรมการส่งเสริมการจัดสวัสดิการสังคมด้านผู้สูงอายุในคณะกรรมการส่งเสริมการจัดสวัสดิการสังคมจังหวัด ๗๕ จังหวัด ไม่รวมกรุงเทพมหานคร ตามมติที่ประชุมคณะกรรมการผู้สูงอายุแห่งชาติ (กผส.) ครั้งที่ ๒/๒๕๕๑ ที่ได้เสนอขอความเห็นชอบจาก ก.ส.ค. ให้มีการตั้งคณะอนุกรรมการส่งเสริมการจัดสวัสดิการสังคมด้านผู้สูงอายุจังหวัดใน ก.ส.ค. มีฐานะเป็นคณะอนุกรรมการของคณะกรรมการส่งเสริมการจัดสวัสดิการสังคมจังหวัด

ทั้งนี้ ที่ประชุมให้มีการแก้ไขเพิ่มเติมองค์ประกอบของคณะอนุกรรมการดังกล่าวบางส่วน โดยในการนี้จังหวัดสามารถปรับปรุงองค์ประกอบและอำนาจหน้าที่ได้ตามดุลยพินิจและความเหมาะสมของพื้นที่
----------------------------
เพิ่มในรายงานการประชุม ก.ส.ค. ครั้งที่ ๒/๒๕๕๑
1.โดยตัดคำว่า “หรือผู้แทน” ออก และเพิ่มผู้แทนศูนย์ประสานงานภาคเอกชนประจำจังหวัดร่วมเป็นอนุกรรมการ

2.ทั้งนี้ มีกรรมการบางท่านมีข้อสังเกตให้ใช้คำว่า “ดัชนี”  แทนคำว่า “ตัวชี้วัด” ที่ประชุมได้ให้คณะอนุกรรมการพัฒนาบุคลากรและมาตรฐานพิจารณาในเรื่องดังกล่าวก่อนดำเนินการให้ ก.ส.ค. ทราบต่อไป
สรุปผลการประชุมคณะกรรมการส่งเสริมการจัดสวัสดิการสังคมแห่งชาติ (ก.ส.ค.)


 ครั้งที่ ๒/๒๕๕๑


เมื่อวันที่  ๕  กันยายน  ๒๕๕๑


ณ ห้องประชุมปกรณ์ อังศุสิงห์ กระทรวงการพัฒนาสังคมและความมั่นคงของมนุษย์











